Source: http://www.financnik.sk/index.php/moje-peniaze-leto-2013/reforma/itemlist/user/42-superuser?start=80
Timestamp: 2020-08-10 02:23:47+00:00
Document Index: 706206

Matched Legal Cases: ['súd ', 'súd ', 'súd\n', 'súd ', 'súd ', 'súd ']

6.8.2020 (Webnoviny.sk) - Obvineniam z pokračovacieho zločinu podvodu obvinil vyšetrovateľ 27-ročného Trnavčana. Mladý muž pod profilom sudkyne poskytoval právne poradenstvo a inkasoval peniaze. V minulosti sa už vydával aj za lekára.
"Pomáhal" s riešením osobných bankrotov
Ako informovala trnavská krajská polícia, muž pod fiktívnou identitou sudkyne vystupoval na sociálnych sieťach a presvedčil najmenej 14 osôb z celého Slovenska, že im pomôže najmä pri riešení tzv. osobných bankrotov a ďalších právnych záležitostiach. Pri osobných stretnutiach mladý muž vystupoval už ako skúsený právnik, advokát, prípadne asistent vymyslenej sudkyne. Za vybavenie prisľúbených právnych záležitostí od ľudí inkasoval odmeny podľa finančných možností konkrétneho klienta, od 100 do 1 200 eur. Od poškodených takto postupne vylákal viac ako 5 800 eur. S ľuďmi komunikoval presvedčivo, sebavedome, dokonca používal právnu terminológiu a predstieral známosti a spoluprácu s fiktívnou správkyňou konkurznej podstaty. Jeho klienti sa s ním stretávali často doma, v obchodných centrách, na parkoviskách, ale aj v rôznych podnikoch.
Nemá ani len právnické vzdelanie
Pri vyšetrovaní vyšlo najavo, že obvinený Dávid nie je a ani nikdy nebol právnik, pričom na výkon právnických povolaní ani nemá potrebné vysokoškolské vzdelanie. Ako uviedla polícia, v minulosti už bol súdne trestaný za podvod, keď sa vydával za lekára. V jeho prípade môžeme hovoriť o tzv. druhovej recidíve. Trestná sadzba v takomto prípade je tri roky až 10 rokov. Polícia upozorňuje ľudí, že jediným subjektom oprávneným podať na súd návrh na osobný bankrot je Centrum právnej pomoci, ktoré je štátnou rozpočtovou organizáciou Ministerstvom spravodlivosti SR, pričom konzultáciu k osobnému bankrotu Centrum poskytuje bezplatne. Centrum tiež poskytuje právnu pomoc občanom po celom Slovensku, ktorí si pre nedostatok finančných prostriedkov nemôžu dovoliť využívať právne služby advokátov. Viac informácií nájdete na ich stránke https://www.centrumpravnejpomoci.sk/.
Zdroj: Webnoviny.sk - Dávid sa vydával za právnika a od ľudí vylákal tisíce eur, čelí obvineniam a hrozí mu aj väzenie © SITA Všetky práva vyhradené.
6.8.2020 (Webnoviny.sk) - Dotykové ovládacie prvky v automobile Tesla by sa mali považovať za elektronické zariadenia, ktoré pri šoférovaní odpútavajú pozornosť vodiča. Takto rozhodol súd v nemeckom Karlsruhe v prípade nehody, ktorú spôsobil muž v aute Tesla Model 3. Šoférovi sa v daždi automaticky zapli stierače, no ich rýchlosť bolo možné ovládať iba manuálne pomocou veľkej centrálnej dotykovej obrazovky namiesto páčky pri volante, ako to štandardne býva pri bežných autách. Keďže vodič poriadne nesledoval cestnú premávku, vybočil so svojho jazdného pruhu a zišiel z vozovky medzi okolité stromy. Za spôsobenie nehody dostal pokutu 200 eur a mesačný zákaz šoférovať motorové vozidlo podľa rovnakých predpisov, akoby počas jazdy používal mobilný telefón. Tesla Model 3 automaticky nastavuje rýchlosť stieračov podľa senzorov merajúcich množstvo zrážok. Dá sa vypnúť a zapnúť pri volante, ale úpravy v nastaveniach intervalu je potrebné vykonať na dotykovej obrazovke. Vodič tak musel prechádzať nastaveniami softvéru a hľadať správnu ponuku, čím sa dostatočne nevenoval situácii na ceste.
Viac k témam: dopravná nehoda, súd
Zdroj: Webnoviny.sk - Šofér Tesly v nepozornosti spôsobil dopravnú nehodu, „zabavili“ ho stierače © SITA Všetky práva vyhradené.
6.8.2020 (Webnoviny.sk) - Ministerka spravodlivosti Mária Kolíková (Za ľudí) vo štvrtok za nového predsedu Špecializovaného trestného súdu (ŠTS) vymenovala Jána Hrubalu. Funkcie sa ujme v piatok 7. augusta. Agentúru SITA o tom informoval Peter Bubla z tlačového oddelenia rezortu spravodlivosti. Práve Ján Hrubala dostal v pondelok 3. augusta od výberovej komisie najviac hlasov. Za ním sa umiestnil Ján Buvala a na treťom mieste skončil predchádzajúci predseda ŠTS Michal Truban. Hrubala už pred komisiou povedal, že chce zlepšiť najmä komunikáciu inštitúcie s kolegami a s médiami. Sudcom špeciálneho, a neskôr špecializovaného súdu je od roku 2005.
Zdroj: Webnoviny.sk - Hrubala je novým predsedom špecializovaného trestného súdu, rozhodla ministerka Kolíková © SITA Všetky práva vyhradené.
6.8.2020 (Webnoviny.sk) - Mestský súd v Prahe vo štvrtok vzal Jozefa Majského, odsúdeného v kauze podvodu nebankoviek Horizont Slovakia a BMG Invest, do predbežnej väzby. Vyhovel tak návrhu Mestského štátneho zastupiteľstva v Prahe. Pre agentúru SITA to potvrdila hovorkyňa pražského súdu Markéta Puci. Ako dodala, proti tomuto rozhodnutiu Majský podal sťažnosť. Tá však nemá odkladný účinok, a tak Majský skončil vo väzbe na Pankráci. O jeho sťažnosti bude rozhodovať Vrchný súd v Prahe. „V tejto chvíli má Mestské štátne zastupiteľstvo 60 dní na to, aby uskutočnilo takzvané predbežné vyšetrovanie a dovtedy by mal štátny zástupca podať návrh buď na vydanie do členského štátu Európskej únie, to znamená na Slovensko, alebo nevydanie," uviedla Puci. Senát Najvyššieho súdu SR (NS SR) na pojednávaní v stredu 29. júla zamietol odvolanie Majského v kauze podvodu nebankoviek Horizont Slovakia a BMG Invest. NS SR tak potvrdil rozhodnutie Špecializovaného trestného súdu v Pezinku, ktorý ho v roku 2015 odsúdil na deväť rokov odňatia slobody. Odsúdeného Majského zadržala v utorok 4. augusta v nemocnici v Prahe česká polícia. Podľa medializovaných informácií bol hospitalizovaný na psychiatrii.
Zdroj: Webnoviny.sk - Pražský súd vzal Majského do predbežnej väzby, putoval do väznice na Pankráci © SITA Všetky práva vyhradené.
6.8.2020 (Webnoviny.sk) -
Od 10. 8. do 23. 8. 2020 budú v úseku Žarnovica – Nová Baňa prebiehať výlukové práce
Obnova trate prinesie cestujúcim vyšší komfort cestovania na južnej trase
Železničná spoločnosť Slovensko (ZSSK) informuje cestujúcu verejnosť, že v súvislosti s výlukovými prácami bude od 10. 8. 2020 do 23. 8. 2020 dočasne obmedzená železničná doprava na traťovom úseku Žarnovica – Nová Baňa. V tomto čase bude manažér železničnej infraštruktúry Železnice Slovenskej republiky (ŽSR) nepretržite realizovať rekonštrukčné práce. Počas rekonštrukcie trate budú v úseku Žarnovica – Nová Baňa (resp. až v úseku Hliník nad Hronom – Hronský Beňadik/Kozárovce) a opačne nahradené všetky vlaky náhradnou autobusovou dopravou (NAD). Ako prvá bude NAD nasadená 10. 8. pri spojoch:
R 832 Tajov (B. Bystrica 06:31 – Žarnovica 07:31 – Nová Baňa 07:42 – Bratislava hl. st. 09:58),
Os 5705 (Nové Zámky 04:52 – Nová Baňa 07:14 – Žarnovica 07:32 – Zvolen os. st. 08:13).
Po ukončení výluky (23. 8.) pôjdu ako prvé vlaky bez NAD:
R 840 Urpín (B. Bystrica 14:31 – Žarnovica 15:31 – Nová Baňa 15:42 – Bratislava hl. st. 17:58),
Os 5723 (Levice 15:03 – Nová Baňa 15:43 – Žarnovica 15:56 – Zvolen os. st. 16:39).
Presné úseky NAD pri jednotlivých spojoch nájdu cestujúci na výveskách i na našej internetovej stránke https://www.zssk.sk/wp-content/uploads/2020/08/Nepretr%C5%BEit%C3%A1-v%C3%BDluka-%C5%BDarnovica-Nov%C3%A1-Ba%C5%88a-10.-23.8.2020.pdf. ZSSK v súvislosti s dočasnými obmedzeniami zároveň cestujúcich upozorňuje, že:
vo vlakoch R 800 a 801 Poľana nebudú v čase výluky radené lôžkové vozne,
predpokladané meškanie vlakov z dôvodov výlukových prác bude cca 25 min.,
v prípade väčšieho meškania nie je zaručené čakanie prípojných vlakov,
v NAD nie je povolená preprava imobilných cestujúcich a bicyklov, príručné batožiny budú prepravované bez obmedzenia,
počas výluky nie je dodržané pravidelné radenie vlakov dotknutých výlukou,
mimoriadny prestup z náhradnej do kmeňovej súpravy bude 23. 8. 2020:
vo Zvolene pri vlaku R 816 Vojšín,
v Leviciach pri vlaku RR 17840,
súprava vlaku R 815 Slatina počas výluky nebude z Košíc pokračovať vlakom REX 1915/15915.
Stav železničnej infraštruktúry na Slovensku je v niektorých úsekoch vo veľmi zlom stave, čo zapríčiňuje veľké meškania vlakov. Železničné trate, predovšetkým tzv. južná trasa Bratislava – Zvolen – Košice, boli desiatky rokov zanedbávané, preto je obnova a údržba infraštruktúry nevyhnutná. Obnova trate v úseku Žarnovica – Nová Baňa prispeje k čiastočnému zlepšeniu cestovania južnou trasou. Počas výluky dôjde ku komplexnej rekonštrukcii traťovej koľaje, na ktorej je v súčasnosti znížená traťová rýchlosť (30 km/h) z dôvodu havarijného stavu, po rekonštrukcii sa bude môcť jazdiť plnou traťovou rýchlosťou (80 km/h). Zároveň ŽSR vykonajú údržbové práce na trakčnom vedení, ako aj na železničnom zvršku v celom úseku. ZSSK preto prosí cestujúcich o trpezlivosť a pochopenie. Informačný servis
Viac k témam: PR, výluka, ZSSK Železničná spoločnosť Slovensko
Zdroj: Webnoviny.sk - ZSSK dočasne nahradí vlaky autobusmi v úseku Žarnovica – Nová Baňa. Rekonštrukcia trate zlepší kvalitu cestovania © SITA Všetky práva vyhradené.
6.8.2020 (Webnoviny.sk) - Najhorší ruský sériový vrah sa priznal k ďalším dvom skutkom po tom, ako ho odsúdili za zabitie 81 žien. Vyšetrovatelia sa domnievajú, že 56-ročný bývalý policajt Michail Popkov prezývaný "vlkodlak" mohol pripraviť o život až takmer 200 osôb. Popkov si spočiatku odpykával doživotie v pracovnej trestaneckej kolónii v ruskej Mordvianskej republike, počas pandémie koronavírusu dokonca vyrábal rúška na tvár. Najnovšie vyslovil ľútosť nad spáchanými vraždami. Poznamenal, že si želá, aby v Rusku opäť platil trest smrti, ktorý zrušili v roku 1996, a priznal sa k zabitiu ďalších dvoch žien v 90. rokoch. Jedna z nich bola dokonca jeho susedka. "Boli chvíle, keď som si vravel, že trest smrti by bol pre mňa lepší. Je mi veľmi ľúto a želám si, aby som nespravil nič z toho, čo sa stalo. Ľútosť je prirodzená, mal som veľa času premýšľať," povedal Popkov podľa webu metro.co.uk už zo sibírskeho Irkutska, kam ho po priznaní previezli. Keď dostal otázku, koľko žien celkovo zavraždil, vyhýbavo odvetil: "Obete som nepočítal." Popkov bežne využíval služobné auto a predovšetkým v nočných hodinách ponúkal ženám v rodnom Angarsku na Sibíri, že ich odvezie domov. Následne ich znásilnil a zabil. Sám seba nazval "čističom" a na súde tvrdil, že si vyberal iba promiskuitné ženy. Podľa podplukovníka Jevgenija Karčevského, vedúceho vyšetrovateľa v prípade sériových vrážd, už dávnejšie vyhlásil: "Som si viac než istý, že Popkov spáchal vyše 100 takýchto činov, ak nie bližšie k číslu dvesto. Nebolo možné, aby sa zastavil na polceste."
Viac k témam: sériový vrah, trest smrti
Zdroj: Webnoviny.sk - Najhorší ruský sériový vrah svoje obete nepočítal, priznal sa k ďalším dvom a súhlasil by s trestom smrti © SITA Všetky práva vyhradené.
6.8.2020 (Webnoviny.sk) - Žilinskí hasiči v noci zasahovali pri požiari dvoch osobných motorových vozidiel na Družinskej ulici v obci Rosina. Ako agentúru SITA informoval hovorca Krajského riaditeľstva Hasičského a záchranného zboru (HaZZ) v Žiline Michal Kypus, výška škody bola predbežne vyčíslená na 75-tisíc eur. Požiar hasičom ohlásili krátko pred 3:45. "Oheň zasiahol motorovú časť aj interiér luxusného Audi A8 a vozidla Land Rover. Hasiči do piatich minút požiar lokalizovali, z prehorenej nádrže na vozidle Audi A8 zachytili vytekajúcu naftu, pričom z vozovky ju odstránili v spolupráci s pracovníkmi Správy a údržby ciest za pomoci sorbentu," uviedol Kypus. Na miesto prizvali odborníka na zisťovanie príčin vzniku požiaru a policajných vyšetrovateľov.
Zdroj: Webnoviny.sk - V obci Rosina horeli luxusné autá, incident rieši polícia © SITA Všetky práva vyhradené.
6.8.2020 (Webnoviny.sk) - Opitý 23-ročný mladík havaroval vo štvrtok nadránom pri Očovej v okrese Zvolen. Mladý muž, ktorý ani nevlastní vodičský preukaz, neprispôsobil rýchlosť a v zákrute vbehol do priekopy. Ako informovala banskobystrická krajská polícia, prešiel takmer sto metrov a vrazil do betónového mostíka. Auto sa prevrátilo cez strechu a zostalo v priekope. V aute bol aj 18-ročný spolujazdec. Oboch so zraneniami previezli do nemocnice. Šoférovi namerali 1,29 promile alkoholu. Prípad polícia rieši.
Zdroj: Webnoviny.sk - Opitý mladík bez vodičáku vbehol do priekopy, vrazil do mostíka a auto sa prevrátilo (foto) © SITA Všetky práva vyhradené.
6.8.2020 (Webnoviny.sk) - Kuriózny prípad riešili staroľubovnianski policajti, ktorí kontrolovali preťaženosť nákladných vozidiel. Poľsko-slovenské hranice v Mníšku nad Popradom (okr. Stará Ľubovňa) prekročil rumunský vodič na poľskom kamióne a chcel pokračovať cez naše územie. Ako informovala prešovská krajská polícia, vozidlo však bolo preťažené. Prekvapenie na policajtov čakalo, keď otvorili náves. Vo vnútri bolo osobné auto. Vodič dostal pokutu a musel sa vrátiť späť do Poľska.
Viac k témam: štátna hranica
Zdroj: Webnoviny.sk - Rumuna pokuta neminula, polícia objavila v preťaženom kamióne kuriózny náklad (foto) © SITA Všetky práva vyhradené.
6.8.2020 (Webnoviny.sk) - Andrzej Duda vo štvrtok pred členmi parlamentu zložil prezidentskú prísahu a začal tak druhé päťročné obdobie na poste poľského prezidenta. Opoziční poslanci, bývalí prezidenti a premiéri sa na podujatí nezúčastnili a vyjadrili tak nesúhlas s jeho postojom počas prvého obdobia, keď ignoroval ústavu a akceptoval politiku vládnej pravicovej strany, ktorá priniesla konflikt medzi Poľskom a lídrami Európskej únie. Prezident prisľúbil otvorenosť voči všetkým skupinám a politickým stranám a podotkol, že kľúčovú úlohu v spoločnosti predstavuje rodina, ktorú je potrebné chrániť. Tento komentár niektorí považujú za "ozvenu" jeho kampane, počas ktorej bol nepriateľský voči LGBT komunite. Ľavicoví poslanci si na ceremoniál obliekli dúhové farby, čím chceli podporiť práva LGBT. Neskôr vo štvrtok prezident opäť prevezme velenie ozbrojených síl, zúčastní sa na svätej omši a vymenujú ho do čela komisie, ktorá udeľuje najvyššie poľské vyznamenania. Duda získal v júlových voľbách 51,03 % hlasov. Jeho oponent, liberálny varšavský starosta Rafal Trzaskowski mal 48,97 %. Volebná účasť dosiahla takmer 65 %.
Viac k témam: poľský prezident, prezidentské voľby v Poľsku
Zdroj: Webnoviny.sk - Andrzej Duda zložil prezidentskú prísahu, ľavicoví poslanci si obliekli dúhové farby a opozícia neprišla © SITA Všetky práva vyhradené.
Strana 9 z 4342